A Bizottság 1999/75/EK irányelve
(1999. július 22.)
az élelmiszerekben használható színezékek különleges tisztasági követelményeinek megállapításáról szóló 95/45/EK bizottsági irányelv módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a 94/34/EK európai parlamenti és tanácsi irányelvvel [1] módosított, az emberi fogyasztásra szánt élelmiszerekben történő felhasználásra engedélyezett élelmiszer-adalékanyagokra vonatkozó tagállami jogszabályok közelítéséről szóló, 1988. december 21-i 89/107/EGK tanácsi irányelvre [2] és különösen annak 3. cikke (3) bekezdésének a) pontjára,
az élelmiszerügyi tudományos bizottsággal folytatott konzultációt követően,
(1) mivel az élelmiszerekben felhasználandó színezékekről szóló, 1994. június 30-i 94/36/EK európai parlamenti és tanácsi irányelv [3] felsorolja azokat az anyagokat, amelyeket az élelmiszerekben színezékként lehet használni;
(2) mivel az élelmiszerekben használható színezékek különleges tisztasági követelményeinek megállapításáról szóló, 1995. július 26-i 95/45/EK bizottsági irányelv [4] meghatározza a 94/36/EK irányelvben felsorolt színezékek különleges tisztasági követelményeit;
(3) mivel a műszaki fejlődést figyelembe véve szükség van a 95/45/EK irányelvben a vegyes karotinokra (E160a (i)) vonatkozóan meghatározott tisztasági követelmények módosítására; mivel ebből következően szükség van az említett irányelv kiigazítására;
(4) mivel célszerű figyelembe venni a Codex Alimentariusban és az élelmiszer-adalékanyagokkal foglalkozó közös FAO/WHO szakértői bizottság által a színezékekre vonatkozóan meghatározott előírásokat és vizsgálati módszereket;
(5) mivel az ezen irányelvben meghatározott intézkedések összhangban vannak az Élelmiszerek Állandó Bizottsága véleményével,
ELFOGADTA EZT AZ IRÁNYELVET:
1. cikk
A 95/45/EK irányelv a következőképpen módosul:
A melléklet B. címében az E 160a (i) vegyes karotinokra vonatkozó részt ezen irányelv mellékletének a szövege váltja fel.
2. cikk
A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 2000. július 1-je előtt megfeleljenek. Erről haladéktalanul tájékoztatják a Bizottságot.
Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
3. cikk
Ez az irányelv az Európai Közösségek Hivatalos Lapjában való kihirdetését követő huszadik napon lép hatályba.
4. cikk
Ennek az irányelvnek a tagállamok a címzettjei.
Kelt Brüsszelben, 1999. július 22-én.